閑行溪西得梅數花喜甚偶成小詩呈諸趙兄
作者：杜範
朝代：宋

paragraphs: 作意每不偶，邂逅與心會。
疇昔問寒梅，李園不成醉。
今夕亦何夕，見此萬花最。
獨立如高人，凜凜塵世外。
藤蘚半侵剝，風雪幾顛沛。
蕞爾籬落間，勁氣奪松檜。
下視桃李場，碌碌千百輩。
古淡不入眼，何能供世嗜。
苦心抱歲寒，天其知我矣。
此行得此花，嶷然爲增氣。
置之几席間，相對喜不寐。
有果碩不食，明朝日南至。
芽蘗或未知，爾乃太蚤計。
三嗅味清絕，令人發長喟。